  Виталий Пронин 3-тӥ феврале журналистъёсын пумиськылӥз Кун Думалэн депутатэз Николай Мусалимов. Россиысь Правительстволэн Тӧроезлэн воштӥсез Игорь Шувалов депутатъёсты тодматэм кризисысь потонъя планэн. Со сярысь ик вераськиз Николай Николаевич. Экономика ласянь лябӟеммы герӟаськемын на 2008-тӥ арын кылдэм кризисэн. Рос-прос юнмаса ӧм вуэ, Россилы пумит кунгож сьӧрысь кунъёс санкциос кутӥзы. Со сяна, мувӧйлы дунъёс усизы. - Экономистъёс оскыто: коньдон шедьтыны быгатӥмы ке, предприятиосмы умой ужазы ке, югдурысь потыны быгатомы, - шуэ Николай Мусалимов. - Планэз учконо ке, социальной удысъёслы азьвыл сямен ик саклык висъяськоз. Уждун но пенсия тыриськозы. Но улосъёслы косэмын бюджетсэс 10 процентлы шымыртыны. Удмуртия но палэнэ уз кыльы. Бадӟым саклык висъяськоз гурт удыслы - ватсаны чакламын ог 50 миллиард манет. Эшшо 2 миллиард висъяськоз хозяйствоослы асьме кунын поттэм техника басьтон понна. Мурт вылэ оскиськоно ӧвӧл: дыр вуиз асьмелы кизьыны-мерттыны. Буш музъемъёсмы трос на. Соку сютэм ум кулэ. Саклык висъяны чакламын асьсэ доразы пудо вордӥсьёслы. Азьвыл котькуд семья кык-куинь скал возьылӥз. Та борды но, оло, берытсконо? Мукет улосъёсын ӵошатоно ке, республикаямы туннэ югдур секыт ӧвӧл. Кылдэм югдурен валче кышкытлык вань, адямиос ужтэк кыльылозы шуыса. Соин ик выль ужан интыос кылдытӥсьёслы государство юрттыны малпа. Н. Мусалимов верамъя, сыӵеослы федерал бюджетын ог 52 миллиард манет чакламын. Кризисэз вормон планын нимысьтыз пусъемын эмъюм дунъёсты возён. Зэм, унозэ препаратъёсты кунгож сьӧрысь вуттӥськомы. Соослы дунъёс зол куртчылӥсько ни. Соин ик Правительство лэзёз огпол дунъёсты будэтыны. Нош отӥяз тэтчанъёс луизы ке, аптекаослэн кивалтӥсьёсынызы вераськон луоз чурыт. Удмуртиын кризисэн нюръяськонъя группа кылдытэмын. Кивалтэ соин Удмуртилэн Тӧроез Александр Соловьёв. Министерствоосын но ведомствоосын туннэ шымыртӥськонъя ужрадъёс ортчо ни: чиновникъёсты кулэсто, буш улӥсь кабинетъёслэсь куштӥсько. Кунгож сьӧрысь вуись вузэз асьме вузэн воштон сярысь проектъёс кылдо. Елена Сараматова Теги: НиколайМусалимов экономика  